Austatud Riigikogu, tere hommikust! Alustame Riigikogu täiskogu IV istungjärgu esimese töönädala teisipäevast istungit. Head kolleegid, kas kellelgi on üle anda eelnõusid või arupärimisi? Kadri Simson, palun!
Head kolleegid! Annan Keskerakonna fraktsiooni nimel üle riiklike peretoetuste seaduse, töölepingu seaduse ja vanemahüvitise seaduse muutmise seaduse eelnõu. Soovime selles seaduses muuta peatükke, mis on seni puudutanud või siis ei ole eraldi puudutanud kolmikuid. Kolmikute sünd on Eestis erakordne sündmus, mida tuleb ette vaid mõnel korral aastas. Lisaks kolmekordsele rõõmule toob aga kolmikute sünd perele kaasa ka väga suured väljaminekud. Kolmikute kasvatamine täisealiseks on märksa kulukam kui kolme üksikult sündinud lapse kasvatamine, sest kolmikute puhul puudub võimalus vanemate laste asju väiksematele edasi anda, ka kaasnevad kolmikute kasvatamisel samaaegselt tehtavad kolmekordsed kulutused nii söögile, riietele kui ka laste huvi- ja sporditegevusele. Vastu tulles kolmikute vanemate põhjendatud palvele soovime tagada, et kolmikute korral oleks ühekordne sünnitoetus 10 000 eurot ja vanemapalga määramisel peetaks erinevalt üksikute laste vanematest meeles kolmikute mõlemat vanemat. Ja kuna kolmikuid on nii vähe, siis oleks eelnõu vastuvõtmisel riigieelarvele vaid marginaalne mõju. Aitäh!
Aitäh! Kas veel kellelgi on üle anda eelnõusid või arupärimisi? Ei ole. Olen Riigikogu juhatuse nimel vastu võtnud ühe eelnõu, Riigikogu juhatus otsustab selle menetlusse võtmise vastavalt meie kodu- ja töökorra seadusele. Nüüd annan edasi paar teadet. Kolmapäeval, 12. septembril osalevad infotunnis järgmised valitsusliikmed: peaminister Andrus Ansip, rahandusminister Jürgen Ligi ja siseminister Ken-Marti Vaher. Teiseks, Riigikogu esimees on edastanud Riigikogu liikmete arupärimise keskkonnaminister Keit Pentus-Rosimannusele. Head kolleegid, palun teeme nüüd kohaloleku kontrolli! Kohalolijaks on registreerunud 94 rahvasaadikut, puudub 7. Austatud Riigikogu liikmed! Kuna täna, maestro Arvo Pärdi sünnipäeval ei ole päevakorras ühtegi punkti, mida arutada, siis on istung lõppenud. Kaunist päeva jätku! Istungi lõpp kell 10.04.